16.6.2023
FI
Euroopan unionin virallinen lehti
C 214/159 Torstai 19. tammikuuta 2023
4. korostaa, että tämä määritelmä olisi sisällytettävä horisontaaliseen asetukseen, kuten YKP-asetukseen, jotta se kattaisi EU:n koko kalastuslainsäädännön; katsoo, että määritelmän muuttaminen ei saisi vaikuttaa EMKVR:n täytäntöönpanoon nykyisellä kaudella; kehottaa komissiota käsittelemään tätä kysymystä YKP-asetuksen tulevassa uudelleentarkastelussa;
5. katsoo, että alan arvoketjua tuottajan ja kuluttajan välillä on vahvistettava ja lyhennettävä, mikä lisäisi mahdollisuuksia suoramyyntiin kalastajilta kuluttajille ja vähentäisi välikäsien määrää, jotta ihannetapauksessa päästäisiin tilanteeseen, jossa tuottaja pystyy toimittamaan tuotteet suoraan loppuasiakkaalle; korostaa, että on edistettävä markkinointistrategioita, myös uusia jakelukanavia, ja tuettava mekanismeja, joilla monipuolistetaan tuotevalikoimaa, jotta kalastajille saadaan mahdollisimman suuri hyöty, lisätään kannattavuutta, tuetaan parempia korvauksia ja edistetään lisäarvon oikeudenmukaista ja asianmukaista jakautumista kalastajille;
6. kehottaa jakamaan lisäarvon nykyistä oikeudenmukaisemmin ja asianmukaisemmin alan arvoketjussa ja harkitsemaan interventiokeinoja, kuten takuu-ja ohjehintoja, joiden muuttujiin sisällytettäisiin tuotantokustannukset, jotta voidaan päästä tähän tavoitteeseen ja parantaa kalastajien tulotasoa; muistuttaa, että jos ketjussa on vakavaa epätasapainoa, jäsenvaltioilla olisi oltava valtuudet puuttua asiaan;
7. korostaa, että pienimuotoinen kalastus on arvoketjun heikoin osa ja että markkinajärjestelyt hyödyttävät usein enemmän ostajia kuin kalastajia, joilla on vain vähän tai ei lainkaan määräysvaltaa hinnoitteluun, mikä puolestaan johtaa marginaalisiin tuloihin myydyistä tuotteista;
8. kehottaa toteuttamaan EU:n tai jäsenvaltioiden tasolla toimenpiteitä lähtömarkkinoiden puolustamiseksi tai luomiseksi, jotta voidaan edistää perinteisten tuotteiden lyhyitä myyntiketjuja; korostaa, että on tärkeää tuoda esiin ja puolustaa pienimuotoisella kalastuksella pyydettyjen kalojen ominaisuuksia, kuten tuoreutta, kausiluonteisuutta, kulttuuriperintöä ja kestävyyttä; kehottaa tukemaan tällaisia tuotteita voimakkaammin messuilla, pienissä kaupoissa ja ravintoloissa ottaen huomioon väestön ruokailutottumukset, jotta voidaan maksimoida paikallisten kalastustuotteiden arvo ja edistää paikallista kehitystä; vaatii luomaan paikallisia kalastustuotteita varten menekinedistämiskampanjoita, joissa hyödynnetään kaikilta osin yhteistä markkinajärjestelyä (YMJ) ja yhteistä kalastuspolitiikkaa;
9. korostaa tarvetta edistää tuotevalikoiman monipuolistamista aloitteilla, joilla pyritään luomaan uusia markkinoita ja tuomaan esille vähemmän tunnettuja ja kulutettuja syötäviä lajeja, jotta voidaan parantaa pienimuotoisen kalastuksen markkina-asemaa, hillitä sellaisten tuotteiden kysyntää, joiden jatkuva tarjonta läpi vuoden voidaan taata ainoastaan tuonnilla, ja auttaa vähentämään liikakalastettuihin lajeihin kohdistuvaa pyyntipainetta; muistuttaa, että myös säilyketeollisuudessa on tuettava tuotevalikoiman monipuolistamista erityisesti käyttämällä aliarvostettuja tai vähemmän kulutettuja lajeja;
10. kehottaa toteuttamaan hotelli- ja ravintola-alaa varten koulutusohjelman, jossa annetaan tietoa kala-, äyriäis- ja nilviäistuotteista ja hyvistä luonnonvarojen suojelukäytännöistä ja lisätään erityisesti tietoisuutta lajien myymättä ja kuluttamatta jättämisestä kalastuskieltokauden aikana;
11. korostaa, että on tärkeää toteuttaa vähittäiskaupan alalla innovatiivisia hankkeita, joissa painotetaan yhteistyötä kalastuskuntien ja pienimuotoisen kalastuksen alan yhdistysten kanssa ja siten ylläpidetään läheistä suhdetta loppukuluttajiin;
12. kehottaa jäsenvaltioita ja tuottajaorganisaatioita harkitsemaan parempia keinoja suuremman lisäarvon kalajalostei­ den, kuten säilykkeiden, kaupan pitämisen edistämiseksi vastaavasti kuin tiettyjen maataloustuotteiden suhteen toimitaan, sekä unionin kalataloustuotteiden ulkoista markkinointia tukevia ohjelmia, mukaan lukien niiden esittely kansainvälisissä kilpailuissa ja messutapahtumissa;
13. korostaa, että kala- ja äyriäisalalla on hyvin vähän välineitä, kuten merkintöjä, joiden avulla kuluttajat voivat arvioida pienimuotoisen kalastuksen kestävyyskriteerejä ja suosia vähävaikutteisia tuotteita; korostaa, että merkinnöistä voi tulla pienimuotoisen kalastuksen kannalta myös haitta, koska joidenkin tarvittavien tietojen saaminen voi olla työlästä tai kalastajilta saattaa puuttua taloudelliset valmiudet sertifiointiprosessin käynnistämiseen;